મી ટુ એટલે કે હું પણ જાતીય સતામણીનો ભોગ બની છું તેવું કહેવું સહેલું નથી. આ દિવાળીએ ફટાકડાઓ સાથે જાતીય સતામણીનો ચૂપ પડ્યો રહેતો દારૂગોળો અચાનક સળગી ઊઠ્યો. સોશિયલ મીડિયા પર હેશટેગ મી ટુ સાથે જે સ્ટોરીઓ લખાઈ તે વાંચીને આખી દુનિયા દંગ રહી ગઈ. દંગ એટલા માટે કે તેમને ખબર તો હતી જ પણ આવું જાહેરમાં બોલાતું નહોતું. દુનિયાના દરેક સ્ત્રી-પુરુષને ખબર છે કે જાતીય સતામણી થાય છે. એ જાણનારાઓમાં કેટલાક ગુનેગાર હોય છે તો કેટલાક એ ગુનેગારોના ભોગ બનનારાઓ છે. ભોગ બનનાર ચૂપ રહે છે ત્યાં સુધી કોઈ વાંધો નહોતો. સદીઓથી આ ચાલ્યું આવતું હતું. અચાનક સહન કરનારાઓની સહનશક્તિ જ્વાળામુખીની જેમ ફાટી. તેમાંથી વહેતો લાવા અને ધુમાડો દરેકને દઝાડતો ગયો.